khistorydata/jeongjo-sjw-relations huggingface dataset:
정조 0년 · 목
余令大臣大提學持 璿源譜略初卷入對。余曰。其在重事體之義。不可輕議。且雖以歷代觀之。諡號尊號。豈無相同之事乎。臺諫所陳。似不思矣。徽仁雖或改之。安順二字。是已上之諡。亦將改之乎。諸臣曰。誠如睿敎。似無可改之事矣。余曰。典禮莫重。固不可以一人之見。輕易稟請者。況有可據之前例。則臺臣所陳。尤極疏率。其在重事體之道。不可無警。司諫柳義養。從重推考。
정조 0년 · 강
司諫柳義養遞差。
정조 0년 · 목
柳義養達。朝者一書。雖出於有懷無隱之義。事係典禮。言未遍考。旣著疏率之失。致勤問備之敎。請令遞斥。從之。
정조 0년 · 강
召接戶曹判書具允鈺于尊賢閣。
정조 0년 · 목
余曰。凡有慶禮。例給排設之需。今番幕次。以小次擧行。以寓省費之義可也。允鈺曰。幕次上下。合爲二萬餘金。而若以小次爲之。則不過爲千餘金。省費之意。臣實欽仰矣。
정조 0년 · 강
令前承旨李得永敍用。
정조 0년 · 목
昨日處分。不過仰體抑浮囂之 聖意。旣示飭意。故旋下敍用之令。
정조 0년 · 강
令飭能麼兒講。復舊設行。
정조 0년 · 목
令曰。能麼兒講。以殿講爲之。試官。依例本廳堂郞。日字。依例擧行。
정조 0년 · 강
以李德師爲應敎。洪相纘爲校理。李祖源爲副修撰。竝前望代點也。
정조 0년 · 목
李祖源望單。旋令勿施。
정조 0년 · 강
引接領議政于尊賢閣。
정조 0년 · 목
余令都承旨徐有隣讀前左相書啓。讀至一段理外之說。余曰。大臣書啓。或有字句間可改處。則承旨不得往復改之乎。有隣曰。大臣書啓自別。故未能矣。余曰。理外之說。似指徐命善疏中一句語。一轉再轉。必欲湛滅云者。似指申應顯書。而大臣必欲葛藤生事而後已者。良可異也。有隣曰。當初申應顯之書。不爲仰達。直賜處分。非但小事不足稟。專出於全保鎭安之意。今此書啓。若指此事。則大臣之不體睿念。誠未可曉矣。余曰。申應顯之書。旣未上徹。今此書啓中一轉再轉之說。自 上若有下詢。則將何以仰達耶。其所謂理外者。似指徐命善疏中謂儲君不能之句。而旣曰當作何如人云爾。則亦非質言。而謂之理外者。誠可怪矣。領議政金尙喆曰。書啓體重。承旨有難往復矣。余曰。旣已入啓則今非可論。而入啓前。何不使余知之乎。明日讀奏時。幷申應顯書仰達之外。無他道矣。有隣曰。已入啓之後。事面恐不當還給。而誠不知如何爲好也。余曰。知申在藥院。院中事。似不主管。左副新入。亦不知院規。當召右承旨矣。令右承旨入對。鄭昌順進伏。余曰。前左相書啓中。一轉再轉。必欲湛滅云者。似指申應顯書。而此書旣未經 聖覽。自 上若有下詢。則承旨將何以仰對耶。昌順曰。觀此書啓。其指意所在。誠如睿敎。大臣不能體邸下全保鎭安之意。實爲慨咄。 大朝如或俯詢。則以臺啓再發仰達。似無不可矣。余曰。再啓臺臣卽尹養厚。而律是削黜。亦無毫分損傷之言。若 大朝取覽再啓。而以此何足爲湛滅之言 下敎則將何以仰對耶。昌順曰。都承旨雖取見本院公事。旣不仕進於本院。臣是坐直右位。凡百咎責。臣實當之。臣見其書啓。亦慮事端。而大臣書啓。事體自別。有不可退却者。私相往復。使之改納。亦涉如何。反復思量。終無善策。今承睿敎。自覺其愚迷顚錯。此非問備薄罰之可勘。又非循例惶恐之仰請者。悚懍之極。不知所達矣。有隣曰。臣卽一院之長。何敢以不爲仕進於本院。有所倖逭乎。臣亦見其書啓於未入啓之前。慮不出此。臣實有罪矣。
정조 0년 · 목
輔德李鎭衡。兼司書洪國榮。持春秋集傳。入對。再入對。持 皇明通紀。入對。
정조 0년 · 강
兩司大司憲朴相老。執義沈命德。掌令兪恒柱洪周萬。持平姜★(亻+寅)。正言兪岳柱。合達。不從。兵曹參議徐浩修。書陳應避之嫌。賜例批。
정조 0년 · 강
檢閱李洪載。書陳應避之嫌。賜例批。
정조 0년 · 강
右賓客李福源上書。賜批。
정조 0년 · 목
書略曰。新榜三人。旣已雷同還拔。則不察之試官。誠有其罪。臣之前書。業已自引。而至於院達中。知而不黜四字。雖是設辭。而諫臣指意。隱約可見。不但曰不察。蓋欲曰用意也。科場用意。非比薄眚。臺閣論事之體。所當直請按査。明施典憲。而姑爲疑似之辭。只擬末勘之律何也。身入推盪之中。跡在黮闇之間。臣雖內省不疚。而其情則可謂危且蹙矣。乞下臣司敗。嚴加推覈。明賜處分。以重試事。以靖物議。伏承 玉册文製述官之命。而待勘之中。不敢擧行。乞令都監及時變通。批以。義重揄揚。卿其勿辭。製進 玉册文。
정조 0년 · 강
兼輔德徐有防上書。賜例批。
정조 0년 · 목
書略曰。臣於日昨。伏承兼輔德移陞之命。而第此職未有不由東壁而或之兼焉。揆以私義公格。不可因仍蹲居也明矣。乞遞臣所帶之職。
정조 0년 · 강
令兼輔德徐有防牌招。
정조 0년 · 목
令曰。旣是特敎則可以自今作例。有何無例之可言。兼輔德徐有防。卽爲牌招。
정조 0년 · 목
余曰。自 上有敦諭麟漢之命矣。其書啓曰。一段理外之說。有不忍呶呶追提。又曰。伊後一轉再轉。甚至有必欲湛滅而後已。所謂理外之說。卽指徐命善之疏也。一轉再轉。必欲湛滅。指申應顯之書也。徐命善之疏。名正言順。辭理當然。則渠當伏罪之不暇。而斥之以理外之說不忍呶呶者。已極放恣。而至若申應顯之書。卽是申明徐命善之疏意。則安敢斥之以湛滅。有若有意構捏者然哉。此猶餘事。申應顯之書。卽余所賜批。而未及稟于 大朝者。則 大朝書啓中。隱然插入。如是張皇。自 上若果下詢。則申應顯陳書之事。將仰奏。而凶黨之譛說。時方盛行於內間。或以黨論爲疑。或以不稟爲非。則其將生出何許葛藤乎。以小朝之事。陳于 大朝。已非臣子之所敢爲者。而故欲生出事端。隱然說去。尤極無嚴矣。
정조 0년 · 강
詣 永禧殿。行 酌獻禮。
정조 0년 · 목
余具遠游冠絳紗袍。乘輿出顯謨門。至興化門外。降輿乘輦詣 永禧殿。改具冕服。就版位行禮。詣殿內行 酌獻禮如儀訖。復具遠游冠絳紗袍。還宮。
정조 0년 · 강
大司諫朴相岳書陳病狀乞遞。仍請財簿明覈。科榜面試。賜答。
정조 0년 · 목
書略曰。卽伏見 大朝傳敎下者。以耳目之聾啞。責諭截嚴。不勝惶懍。宜卽詣臺自列。仰請斥免。而顧臣宿病。夜來添劇。萬無束帶趨造之望。伏乞亟削臣臺銜。臣於乞免之章。不宜贅及它說。而事在目下。敢此附陳焉。近聞諸軍門財貨。擧皆蕩然。曾於騎曹及軍門。亦有別遣御史釐正之例。臣謂極擇剛明鍊事之人。諸軍門逋欠銀貨錢布。從實明覈。隨其所犯。施以當律。仍卽一一徵捧焉。科場之不嚴。至近日而極矣。目不卞魚魯之輩。口尙有乳臭之徒。充溢科場。榜眼一出。辭說譁然。臣則以爲一則必擇考官也。一則必行面試也。伏願自今番慶科爲始。誕降睿旨。以爲永久施行。答以諸軍門反庫事。議大臣稟處。面試事。余則曰徒法不能自行。考試以公。占科以正。會試殿試。卽一面試。率由舊章。爲今急務。更安用創此無前之法。以傷待士之禮乎。爾其勿辭。從速察職。
정조 0년 · 강
令兵曹判書徐命善重推令旨爻周。
정조 0년 · 목
令曰。馬政有國重事。則騎馬下令之下。終不準數備立。致使奉審之行。徊徨道路。過申不發。至以厩馬替把。雖未知事狀之如何。而國體所在。不可無飭。兵曹判書徐命善從重推考。該色郎廳先汰後拿。○令曰。俄者下令。不過體例。草記先到。兵判之隨事得體。余甚嘉之。令旨爻周。以草記批答頒布。
정조 0년 · 강
大司成李秉鼎陳書自引。賜答。
정조 0년 · 목
書略曰。臣之所遭。尙忍言哉。李奎緯之向來悖誣。伏蒙我 聖上燭破情狀。 處分嚴正。而不意今又發於李鼎運之口。惟我邸下。照察其無倫。嚴斥其捏虛。堲讒之明。前後一揆。臣頃當代聽之初。適叨論思之任。竊見舊防漸壞。新孼輒生。不可不早辨而逆折之。故請隄防之申嚴。不料惡聞臣此論者得來。一鼎運也。其書首提臣朝參時斥渠一事。盛氣咆哮。故若逞憾以掩其受嗾之跡。何幸离明赫臨。奸狀莫逃。何樣機關等敎。畢燭幽暗。如見肝肺。只緣臣不善謀身。遽觸駭機。旣污之質。薰沐難洗。伏乞亟令刊削臣名於朝籍。以快人心。答以。本事。業已悉燭。爾其勿辭。試官點下。卽爲察職。
정조 0년 · 강
召接大臣。備堂于尊賢閣。
정조 0년 · 목
領議政金尙喆曰。前獻納申大年所達中請行一經講。有議大臣之令矣。今若罕設科。使一世士子皆爲讀書之人。則士趨自正。倖門必杜。其所矯捄之道。不專在於講規之復不復矣。從之。令曰。至於面試事。此旣非 列朝攸行。而會試殿試。苟能申明法意。則亦豈非面試乎。科擧卽士子出身之初。而先示以疑。則此非禮待之意。苟有大儒。亦必有恥而不赴者矣。尙喆曰。備堂洪良漢慘遭人言。自當引義。而當初臺書之下答。有稟于 大朝之敎。故未敢知處分之如何。姑不得勉出。當之者亦不敢自引云。何以爲之乎。答曰。兼帶竝許遞。一伸廉隅可也。尙喆曰。諫長書中。以各軍門遣御史反庫事爲請矣。答曰。言則是矣。而御史非余所自擅便者。爲其將任者。第當刻期懲捧後。其中未納者。更爲論罪好矣。如是而故犯。則斷不饒貸。而抵罪者亦可無冤矣。仍詢大臣。尙喆曰。如是則誠好矣。令曰。此當責諸有司之臣。以此意知委于入對諸將臣可也。兵曹判書徐命善曰。自前 陵幸後。請得惠廳米戶曹太各五十石。分給靑坡蘆源兩驛卒矣。今番亦依此數請移來分給。余詢大臣。尙喆曰。依前例擧行好矣。依之。令曰。以今番驛馬事言之。此莫非下率皆騎而致有不足之患矣。近來事。每緣急速。有此濫騎。而苟使寬其時限。循例往來。則雖不騎。豈有不及之弊乎。大司諫朴相岳曰。近來世道之壞亂。朝象之渙散。非國家之細憂。而若論其作嚆矢而爲巨魁。則卽具庠是也。庠本厲氣所鍾。以其地處。不思守分。乃敢東西跳踉。暗地排布。罔非戕人而害物。半生揣摩。不出凶國而禍家。何幸情狀盡露。投之有南。未幾宥還。已是寬典。不悛舊習。計出窮濫。在朝家逆折奸萌之道。豈可一日置諸城闉之下哉。請亟施遠竄。答曰。如非風聞。果出公議。則余豈靳許耶。相岳曰。臣雖無狀。豈敢以一毫疑似之事。仰瀆睿聽乎。答曰。若以年前事則余未知其的當矣。相岳曰。非以此也。臣今所論。實出一世之公議。答曰。公議所在則不可靳持。從之。令曰。前參判具庠遠竄。執義金樂洙曰。秋曹囚厚男。國中之巨盜也。砲保價布。卽兩端踏印者。而任自幻弄。記簿錢。卽營庫藏置者。而擅自偸出。若不嚴繩。無以懲後。臣謂李章吾奴厚男移送捕廳。治以賊律宜矣。依之。
정조 0년 · 목
令曰。方有時囚。金吾之長。不可不備。判義禁具允明勢難强察。許遞。今日政差出。
정조 0년 · 강
有政。吏曹判書金鍾正進。
정조 0년 · 목
以鄭弘淳爲判義禁。沈有鎭爲文學。
정조 0년 · 강
令文臣製述。史官赴試。只入直勿赴定式。
정조 0년 · 목
令曰。文臣製述。史官勿參。旣有法典。兼史亦然。而亦不可竝不赴試。只入直勿赴。依翰林上下番例。此後定式施行事分付。
정조 0년 · 강
令當該史官洪文海遞差。
정조 0년 · 목
口令曰。昨日摘奸之令。史官轎前親承。中官還內後親承。史官之不知而徑去。不是異事。至於一史官過申不發。留待闕外者。旣知中官眼同之令而然則仍爲留待。與中官偕往可也。旣且先發。徑詣祭所。而中官未卽追到。則史官體重。又許言事。非桂坊宣傳官之比。不到中官請罪可也。不此之爲。許久遲待。初無意義。同爲復令。亦失體貌。當該史官洪文海遞差。
정조 0년 · 강
重推平安監司洪趾海。
정조 0년 · 목
令曰。赦者小人之幸也。固不可輕易放釋。而至於殺獄罪人之減死定配。雖出於好生之 聖意。乍配旋放。不特無以慰死者之冤。又非按法之臣所可遽然請宥者。順安縣定配罪人洪致寅罪犯殺獄。到配纔過數年。則置諸稟秩。殊欠審愼。平安監司洪趾每緘辭。從重推考。
정조 0년 · 강
金吾以前參判具庠鍾城府遠竄達。
정조 0년 · 강
設文臣製述于興政堂。仍召接鳳山郡守李秉鼎。試官鄭一祥。
정조 0년 · 목
令曰。表論中各從所願製進之意知委可也。秉鼎入對。余曰。廉隅雖重。分義宜顧。屢違召命。極爲慨然。而本事余已洞燭。行且召之矣。秉鼎曰。重觸時諱。辱及於老父。屢事違逋。臣罪尤大。今當辭陞。衷情抑塞。不知所云。○論次上李胤馥。表次上朴長燮。令曰。文臣製述入格人。明日入對。
정조 0년 · 강
秋曹以白漢圭康津縣古今島安置達。
정조 0년 · 강
設耆耇文武庭試于隆武堂。余侍坐。
정조 0년 · 강
上御集慶堂。放榜受賀。余侍坐。
정조 0년 · 목
余具遠遊冠絳紗袍。率百官陳賀。行禮訖。還內。
정조 0년 · 강
設文臣製述于尊賢閣。召接海西御史任希雨及入格人李胤馥等。
정조 0년 · 목
令曰。初無善作。且因峻考。未得優等。殊非奬勵之本意。雖是次等。旣已入格。則亦不可無激勸之道。論次上李胤馥。表次上朴長燮。各賜紙三卷。筆五枝。墨三笏。余詢希雨曰。周爰諮度。周爰諮訪。是乃皇華之職也。雖非暗行。而風俗民隱。必多採訪。頃日入侍。或有未盡之懷。更此陳達可也。希雨曰。曾前道內勅需。以詳定米會減矣。己丑裁定時。詳定大小米一萬八千石。管餉米一萬石。劃給勅需。還分取耗。而還穀數多。反爲民弊。今若作錢。與元勅錢。一體給債。取其殖利。以補勅用。可謂公私兩便。請下詢廟堂處之。答曰。議于廟堂可也。希雨曰。新溪遂安兩邑。昨年被災。比他尤甚。瑞興谷山兔山三邑。雖云之次。豆太黍粟。俱爲無實。五邑京上納及詳定米。限折半待秋退捧。請下詢大臣處之。答曰。議大臣稟處可也。希雨曰。延安白川畓結中。有舊浦落及舊陳未懸頉者。每以今災分俵。故應受今災之民。反未蒙給災之惠矣。請令道臣一一査頉。俾無今災移施之弊。從之。希雨曰。漁箭定稅。實在漁利豐饒之時。故稅額未免過多。近來漁箭率多失利。有白地懲稅之冤。査實減稅。似合事宜。答曰。問于道臣。狀聞可也。余曰。監司貿米。其弊端何如。希雨曰。道臣之爲此。尤極慨然。故査覈則其數合爲三千餘兩。故重治監色後。令本官分給民間矣。答曰。不稟朝家。爲此要利。其爲不法大矣。方今生民倒懸。不一而足。至於貿米。其弊尤甚矣。
정조 0년 · 목
以金致顯爲修撰。尹行修爲副修撰。趙㻐爲大司成。李徽之爲兼同經筵。
정조 0년 · 강
令禁營反庫卽爲擧行。
정조 0년 · 목
令曰。禁將旣已新除。反庫卽爲擧行。從事官則方在春坊。有擧行之事。以武從事擧行事。卽爲分付。
정조 0년 · 강
令戶判上書。卽爲入達。
정조 0년 · 목
令曰。 中宮殿差備內。有巨役之事。而物力浩繁。戶判明日當爲監董。如或上書。卽爲入達。
정조 0년 · 강
行戶曹判書具允鈺上書辭職。賜答。
정조 0년 · 목
書略曰。臣之待罪度支。三年于玆矣。上而多誤國事。下而久妨賢路。臣雖無狀。寧不知愧。雖荷曲貸。幸免大戾。其病公僨事。容有旣哉。倘蒙終始之澤。趁今卸免。則從此至死之年。皆 慈覆之賜也。臣於治書將上之際。卽見家侄庠之所被臺言。非比尋常彈駁。愕貽惝怳。闔門震駴。伏乞仰稟 大朝。亟遞臣所帶之任。答以。古有十年度支者。苟得其人。何論歲月之久乎。況此時此任。非卿莫可。書末云云。可謂過矣。卿其勿辭。卽速察任。
정조 0년 · 강
設儒生殿講于集慶堂。余侍坐。
정조 0년 · 강
召接大臣將臣戶判于尊賢閣。
정조 0년 · 목
戶曹判書具允鈺進前。余曰。廉隅雖不可不伸。分義亦不可不顧。方今大內工役。所重有在。不可付之一中使。此非卿言私之時也。允鈺曰。臣慘被人言。官爵去就。非所可論。而自今以後。無面目立於世。余曰。余非一向縳束。而度支重任。非余所自擅便者。卿須監董畢役之後。稟于 大朝可也。允鈺曰。睿敎如此。臣當冒沒膺命矣。令曰。爲將之道。惟當廣儲蓄得士心。擧措得宜。賞罰公明則可矣。卿等須着心擧行。務有成效也。
정조 0년 · 강
令禁衛營反庫。待重記來擧行。
정조 0년 · 목
余曰。大司成終若不出。則令知館事館學儒生講製人各捧擧案以入。儒生入庭後當頒紙。寫手則嚴禁事分付可也。余又曰。文體關係世道。可當一變其體矣。以策文言之。虛頭張皇。全不用力說捄。如此之文。當爲拔榜矣。承旨徐浩修曰。近來文體。誠爲駭怪矣。余曰。定州人壯元。極是意外。於文官可謂羞恥事也。
정조 0년 · 강
令傳漏軍及鍾閣守直官等竝科罪。
정조 0년 · 목
兵曹達言。卽者禁漏官來言未下更漏之前。先擊人定之鍾。極爲驚駭。鍾閣入直習讀官及軍人等。捉來査問。則以爲夜晝介傳漏軍長福卜伊等。不待更點。徑先傳漏。致此誤先鳴鍾之擧云。當該傳漏軍及鍾閣守直官軍人等。竝令該曹請依律科罪。依之。
정조 0년 · 강
召接承旨及戶曹判書具允鈺于尊賢閣。
정조 0년 · 목
余謂戶判曰。卿之廉隅。余豈不諒。而此役旣不可付之生手。且爲卿進身之路。故頃日督出。良有以也。用卿豈獨爲戶判而止乎。余意前後若異而實無異矣。余當爲卿廉隅。仰稟 大朝。姑爲遞職。以展卿志矣。對曰。睿敎至此。若非木石。豈不感泣乎。
정조 0년 · 강
判府事韓翼謩上書自列。賜答。
정조 0년 · 목
箚略曰。日者耆講之 命。實稀闊之盛擧也。臣旣忝名耆社。又伏奉試命。而賤疾適苦。坐犯逋慢。致使 嚴敎荐下。曠擧旋寢。臣罪至此。合被大何。畢竟付籤之罰。纔施卽收。獨及於諸堂。此何故焉。臣與諸堂。同是應參。同是懸頉。而特以大官之故。獨逭同被之罪。今病少間。始得自列。伏乞亟降威譴。答以。當初付籤之 命。未諳大臣之同入而然也。如見判敦寧安徐之 敎。則尤可仰 聖意之攸在。況大臣乎。卿何過辭。其須安心調理焉。仍令史官往諭。
정조 0년 · 강
施右議政李思觀隱卒之典。
정조 0년 · 목
令曰。右相以耆耇大臣。今遽喪逝。余甚愴悼。應行諸事。當依禮文爲之。而柩材分付該署擇送。
정조 0년 · 목
令曰。宋宰臣富弼之母喪。特撤曲宴。禮待之意。可以見矣。殿講雖與曲宴不同。視事旣有頉稟。則其在從厚之道。不可以無禮而强行。儒生殿講。以二十日退定。
정조 0년 · 강
上御集慶堂。設文臣應製。召見時原任大臣。余侍坐。
정조 0년 · 목
以鄭尙淳爲知敦寧。李弘之爲文化縣令。朴師燮爲 淑陵參奉。初仕也。
정조 0년 · 강
上御集慶堂。召見大臣備堂。余侍坐。
정조 0년 · 강
召接領左相訓將秋判于尊賢閣。
정조 0년 · 목
余曰。厚男當用何律乎。刑曹判書鄭存謙曰。以罪論之則當待時處絞矣。余曰。若以軍律論之則何也。訓鍊。大將具善復曰。不過重棍矣。余曰。此雖都監軍士。初非犯師律者。依本律處之可也。領議政金尙喆曰。論其罪犯。不足惜也。何論待時與否也。余曰。然矣。
정조 0년 · 강
令三司與春坊下諭後過限禁推。申明定式。
정조 0년 · 목
令曰。三司與春坊之在外者。下諭後過限禁推。自是古規。則兩司之外。絕無見焉。今後申明定式事分付。
정조 0년 · 강
訓局以罪人厚男所負軍需錢畢納達。
정조 0년 · 목
訓鍊都監達言。罪人厚男所負軍需錢一萬八千四百七十一兩。日加嚴督。今日始爲畢納。故使軍色從事官監捧入庫。厚男同商人金光燁日昨自西關來現。一千六百四十兩先納。其餘散在松都平壤安州尙州等地。卽爲發關。使之上送。
정조 0년 · 강
上詣孝章宮。余祗迎。隨入侍坐。
정조 0년 · 목
敎曰。嗚呼。有此命有此擧。而孝章孝婦無一慰。冥冥心何。予懷若何。況我孫受其酌於其弟。綴其文而斟焉。必垂涕於廟中。興惟及此。予心何。依初敎當詣孝章宮。凡下敎。皆依前。以駕轎。當由夜晝介。嗚呼。若無此。寢中豈能闔眼。時刻待下敎只入正時。依漢高當召見洞人而來。令京兆知悉。○大駕至。余具翼善冠袞龍袍。乘輿出宮門外。祗迎訖。隨入。 上召見洞民。少頃。余隨 駕出宮門外。乘轎至興化門外。降轎乘輿入顯謨門還內。
정조 0년 · 강
設到記于興政堂。考官金陽澤讀券官李徽之。
정조 0년 · 목
令曰。日已晩矣。未講者尙多。今日則考券出榜。講則明日爲之好矣。余詢大臣。陽澤曰。講事不可畢。則以待明日似好矣。○令曰。試事未畢。考官別省記入直。未講儒生。其令明朝待令。○令曰。製述居首進士沈念祖直赴殿試。之次生員李一運給二分。余呼新恩進前。余曰。自桂坊時。余熟知矣。今兹登第。深庸欣喜。
정조 0년 · 강
修撰金致顯以母病陳書乞遞。答許救護。
정조 0년 · 강
京兆以倭譯朴道洵移送秋曹達。
정조 0년 · 목
漢城府達言。家舍侈濫。踰越法典。誠爲近來痼弊。倭譯嘉善朴道洵新造之家。聞極僭猥。使摘奸以來。則其複壁交窓。製樣奇巧。俱非象胥輩所可爲者。此等犯分之類。不可尋常處之。移送秋曹。考律嚴處。
정조 0년 · 강
秋曹以倭譯朴道洵。訓鍊習讀全德義移送禁府達。
정조 0년 · 목
刑曹達言。倭譯朴道洵考律嚴處事。所當擧行。而係是嘉善譯官。請移義禁府處之。又達言。因兵曹達辭。傳漏軍金長福申卜伊。鍾閣軍奴聖太。奴可郞權介同李工伊等。自臣曹取招後。依律勘處。而守直官訓鍊院習讀全德義。乃是出身。請移義禁府處之。竝依之。
정조 0년 · 강
罷檢閱趙公鎭職。
정조 0년 · 목
令曰。入對事體何等嚴重。則翰林終不入對。如許筵規。前所未聞。檢閱趙公鎭罷職。
정조 0년 · 강
行到記殿講科次于興政堂。
정조 0년 · 목
令曰。殿講儒生。初無純通。比較又無通栍。直赴與初試。今無可論。比較居首幼學曺享壽。紙五卷筆五枝墨五笏賜給。元講粗以上儒生。紙筆墨令本館分等賜給。
정조 0년 · 강
遞判義禁鄭弘淳。同義禁李時中。
정조 0년 · 목
令曰。方帶保護。判義禁鄭弘淳金吾兼任許遞。又令曰。同義禁李時中許遞。口傳差出。
정조 0년 · 강
禁推吏曹參議李在簡。
정조 0년 · 목
副應敎徐有防達言。今番趙載敏追恩草記。吏曹參議李在簡初不關由於判堂。忙急呈徹。以至循例判下。況載敏之負犯旣重。肆然擧論。而且聞在簡與載敏爲舅甥之間。則不顧私嫌。作此擧措。尤涉放恣。臣謂李在簡亟施譴削。斷不可已也。答以。前例有無。不可知也。爲先下義禁府推考可也。○令曰。吏批草記之不問判堂。有違政格。徑使入啓。大欠穩藉。吏曹參議李在簡從重推考。趙載敏加資單子勿施。
정조 0년 · 강
吏曹判書金鍾正上書自引乞遞。賜答。
정조 0년 · 목
書略曰。臣於昨日政席承批之後。有別單啓下。而非臣之所進呈者。取以見之。則乃趙載敏以侍從臣父陞資事也。事極驚怪。問於該吏。則謂以參議分付書呈云。而政廳草記之規。往復首堂。首堂許之。然後方爲書呈。亦必具草本受手決。臨政更考。自是例也。而直爲呈納。從古所未有之事。況趙載敏負犯何如。是豈可視同無故。循例陞資者乎。緣臣無似。忝居長席。臣之不能見重。於是乎著矣。伏乞將臣銓職。亟行鐫改。答以。參議之初不關由於卿。所失在彼。於卿何嫌。原單方令勿施。卿其勿辭察任。
정조 0년 · 강
執義金樂銖書陳病狀乞遞。仍請李章吾安置。賜答。
정조 0년 · 목
書略曰。臣素抱風痺之症。手脚不仁。轉動有妨。以此病狀。實無供職之望。伏乞亟令鐫遞。臣於乞免之章。不宜贅及。而訓局設置。法意嚴重。其爲任顧何如哉。李章吾之十年冒據。貪饕不法。本營儲積之物。惟意擅弄。專爲肥己之資。雖以厚男事言之。同惡相濟。縱恣無憚之狀。節節綻露。厚男旣伏邦憲。則章吾不可以閭家奪取之罪。薄竄近畿而止。臣謂喬桐府充軍罪人李章吾。絕島安置。斷不可已也。答以。所陳依施。爾其勿辭察職。
정조 0년 · 강
獻納申大年上書陳勉。仍請李敬倫放流。趙公鎭削版。賜答。
정조 0년 · 목
書略曰。臣嘗待罪宮僚。竊伏見邸下表揭弘字。爲幽獨弦韋之警。臣固欽誦贊歎之不已。矧玆聽政以來。其於弘字上用工。又非前日之比。渙民吾同胞之諭而物我無間。眎帑財無私之義而宮府一體。卽此數條之符現。已是弘字中出來。然而詩曰靡不有初。鮮克有終。繼自今彌篤進竿之誠。益軫虧簣之戒。治成制定。享高拱穆淸之美。豈不盛哉。噫。隄防者。隄其悍流。防其橫湍之謂也。今若一決而不爲之嚴隄。則餘波汎濫懷襄而後而已。豈不大可懼哉。惟彼李敬倫。以故相之子。自在蔭路。便儇狡狼。已多媚悅躁競之誚。及竊科第。締結凶孼。日夜翕訿。乃於昨冬崔趙數人唱第之時。揚言于稠座曰。故家得人。誠非細幸。又於喉院。呼來數人曰。似有致祭。吾當進去。禮幣須以貢緞備待云云。人之無憚。胡至此極。臣謂行司直李敬倫。亟施放流之典。至於趙公鎭。敢以釁犯至重之其父。循例推恩。致煩勿施之令。臣謂檢閱趙公鎭。永削仕版。當該主圈之人。仍施譴罷之典。斷不可已也。答以。首陳言甚是矣。當留意。李敬倫事。關係隄防。明當問于大臣處之。趙公鎭事。雖以他事。昨旣譴罷。今無可論。主圈人事依施。爾其勿辭察職。
정조 0년 · 강
金吾以李章吾珍島郡絕島安置達。
정조 0년 · 목
余曰。今日進饌。旣有依例行禮之 敎。則當有拜禮矣。領議政金尙喆曰。似然矣。儀曹當入儀註矣。余曰。舞樂皆待令乎。對曰。已分付矣。○尙喆曰。海西察民隱使任希雨所達中。新溪遂安瑞興谷山兔山等邑田三稅及詳定米。折半待秋退捧事爲請。有稟處之令矣。顧今春序已半。其間所捧必多。退捧之令。非但有掣礙之端。目下姑息之政。未必不爲來頭之弊。請置之。依之。尙喆曰。勅需所管詳定大小米一萬八千石。管餉米一萬石。還分取耗。還穀數多。反爲民弊。今若作錢。與元勅錢。一體給債取殖。以補勅用事爲請矣。京外債禁。前後申嚴。今若放債取利。畢竟重貽民弊。二萬八千石元穀中。量宜除出。待時作錢。次次作銀以置。則來頭支勅之需。可無不足之慮。分付道臣。請論理狀聞稟處後擧行。依之。尙喆曰。堂上譯官朴道洵。因其家舍之踰制。自京兆捉囚云。續大典囚禁條。有堂上譯官本曹毋得推治之文。草記移義禁府勘處。自是法例。今此直囚。有關後弊。當該堂上。從重推考。此後依續典施行之意。請申飭。余曰。該堂之現發草記。旣是得體。則些少違例。似宜略之。勿推。此後依所達申飭可也。尙喆曰。昨日臺臣論李敬倫事。有問于大臣處之之令。臺諫有所聞然後必爲論思。事當問備於臺臣。不然則當問於敬倫也。余曰。大抵致祭之言不緊矣。臺章之聲罪則大矣。其家之人。似不當干涉於此等事。而致此人言。誠可怪矣。若問于臺臣。則終非待臺閣之道也。欲問于渠。則如右相所云攀緣之慮矣。尙喆曰。其父宗城乙亥後。陳自明疏。快滌其本心矣。余曰。誠若厥父之嚴於隄防。則似不可如是矣。如厥父然後。人母得以言之也。敬倫若以一言半辭干涉於其間。則極爲非矣。尙喆曰。下令誠至當矣。將問於臺臣則傷其國體也。將問於渠則似有難安者矣。余詢左相李溵曰。覈其言根。似涉如何矣。余曰。待臺閣嚴隄防之道。不可不覈實處分。而此等事初當。故不可輕易處之。大臣旣有所達。諸宰各陳所見可也。右參贊朴相德曰。緘問臺臣。亦非國體也。行司直徐命膺曰。臣與敬倫爲四寸親。嫌不可論達矣。刑曹判書鄭存謙曰。俄承下令。睿意誠好矣。渠若謹身。則此言奚爲而至哉。惟在處分之如何矣。余曰。昨日臺書中李敬倫事。問諸大臣。余意實在於待臺閣覈虛實。而大臣之意。亦無異同。大抵李敬倫以乃父之子。居常畏愼。嚴於隄防。則臺臣之說。奚爲而至哉。其所處分。不可不嚴。副司直李敬倫削去仕版。門外黜送。余曰。李在簡事。大臣聞之否。尙喆曰。臣已聞之。而實爲疑訝之事矣。余曰。彼則不以參議分付爲之。而以一家之義分付云。此亦苟且矣。尙喆曰。參議若欺判堂。而私囑下吏而爲之。則此人將何用之乎。余曰。政廳承旨與吏判亦未免不察之失也。尙喆曰。此事俱不可無飭。判書參議及政廳承旨。請爲先從重推考。依之。尙喆曰。近來詞訟衙門坐不坐。連有申飭。而左尹沈履之聞有實恙云。請今姑許遞。依之。行司直徐命膺曰。臣方待罪平巿提調矣。平巿員額朔下。或値徭役蕩減之時。則自賑廳給代。古規也。今有兩朔徭役蕩減之下敎。賑廳謂以廳貯苟艱。無意給代。只送四分之一。欲令本署減給員役朔下。員役朔下。是豈無端權減者乎。請令備局嚴飭準數輸送。余詢大臣。尙喆曰。朝家施惠之代。自有隨減隨給之例。請分付該廳擧行。依之。兵曹判書徐命善曰。本曹先下之弊。實爲逋欠之張本。若論其最甚者。卽前正郞李師濂也。不可無嚴處之道。故敢達。余曰。罪名何以則相當乎。尙喆曰。其在懲後之道。拿問嚴處似好矣。依之。命善曰。臣以司僕事。有所達者。勿論內外寺。厩馬多不健實。在前則西北卜定馬。箇箇入用於御乘。今則所謂卜定。全不成樣。寧不寒心。自本寺發關於兩道道臣。必以體大步健者。另擇上送。如或如前不合。則當該封進官。請草記論罪。余詢大臣。尙喆曰。不特此也。前頭使行。擇送善相馬者。貿來冀北之良駟。然後厩馬可以充矣。依之。禮曹參判金華鎭曰。今番 孝章墓修改時臣奉審。則曲墻外䐉後及右邊。樹木叢鬱。有逼近之慮。不可不及時䂨去。而三月節入後。例有拘忌。姑待五月端午。請兼爲告由䂨去。依之。華鎭曰。今番 垂恩墓修改時臣奉審。則 墓所初無下人入接處。其在事體。亦甚苟艱。守直處四五間。請令該曹造給。依之。命善曰。正法罪人厚男之子屬。雖無緣坐之法。不可置諸輦轂之下。請邊遠充軍。依之。掌令申昕曰。內需司奴婢推刷時。其弊尤有甚焉。自本司定送推官。則所謂推官。罔念奉公之義。憑勢橫挐。操縱與奪。惟貨是視。臣謂此後則令各該邑守令親執査出。錄其生產。括其隱漏。修報本司。考其勤慢。以正功罪。下送推官一節。請永爲革罷。余曰。旣有承傳。稟于 大朝可也。余曰。備堂姑未盡出。而玉堂先起而出。筵體寒心矣。
정조 0년 · 강
推校理鄭宇淳。承旨吳載紹。
정조 0년 · 목
入對時宇淳先出。載紹不能察推也。
정조 0년 · 강
上御集慶堂。受耆社進饌。余行禮後侍坐。
정조 0년 · 목
余具翼善冠袞龍袍。步出今在門。乘輿出廣達門。詣延和門外。令耆社兩大臣入對。判府事申晦韓翼謩進前曰。今日伏承進酌之敎。臣等不勝忻忭。而時刻急促。饌物全不成樣矣。余曰。 大朝方企待。速速備入好矣。插花亦待令乎。晦曰。已待令矣。余仍詣殿庭行禮訖。陞殿侍坐。進詣獻 壽。禮畢後還內。
정조 0년 · 강
上御集慶堂。行藥院入診反次對。余侍坐。
정조 0년 · 강
上行耆舊講于便殿。余侍坐。
정조 0년 · 강
召接領左相及秋曹堂上于尊賢閣。
정조 0년 · 목
令讀刑曹獄案。至順天方正規事。余曰。律文何以勘罪乎。刑曹判書鄭存謙曰。減死定配矣。余詢大臣。領議政金尙喆曰。獄官先奏然後。當陳淺見矣。存謙曰。永載之踢殺廷旭旣分明。則正規之報復父讎當然。當用徑殺之律矣。尙喆曰。正規之復父讎。義理當然矣。余曰。順天殺獄罪人方正規事。在法當以原情論。在律當以殺讎論。前監司査啓纖悉無餘。容有傅生之道。自本道減死照律事。分付該道監司。余曰。莫重殺獄審愼之道。不可以一日之內草草了當。余當親自閱覽後。可疑處更問于大臣處之。尙喆曰。若非三覆則元無大臣入參議獄之例。此後則待回啓處之好矣。余曰。各道審理文案。大臣刑堂入對稟處之令。余非創無例也。當此代聽之初。實出於仰體 欽恤之 聖德。而領相所達。亦然矣。其在致禮之道。不可數數引接。今後非三覆則此等文案。在家獻議。依大臣言施行。
정조 0년 · 강
令金昌翕。李縡議諡。
정조 0년 · 목
令曰。易名之典古也。扶植名敎。振勵風俗。係之者匪細。若贈吏曹判書金昌翕之高標絕俗。故議政府左參贊李縡之守道林泉。余之常所歎慕。可付太常議諡。○兼輔德徐有防啓言。俄者有金昌翕李縡賜諡之令矣。諡狀未及來到本館。在前出林議諡。多有不待狀之例。何以爲之乎。令曰。前例旣如此。則不待諡狀可也。
정조 0년 · 강
上御集慶堂。行藥房入診。召見時原任大臣。余侍坐。召接承旨及諸儒臣于尊賢閣。
정조 0년 · 목
余曰。昨日余之下令。蓋爲一分有益於風化世敎故也。諸玉堂之意何如。應敎洪國榮曰。臣等之議此兩人之諡。誠爲榮幸矣。校理趙尙鎭。修撰尹東晚曰。誠好矣。校理鄭宇淳曰。臣等同議爲之矣。余曰。三淵陶庵。子孫幾何。副應敎徐有防曰。故徵士則子孫多矣。而故參贊則只有二孫矣。余曰。陶庵之學問與言議誠難矣。承旨李養鼎曰。以科目之人。傳學守道。無如故參贊矣。有防曰。故重臣金昌協。故副學李端相與故參贊三人。俱是科目中學問之人矣。余曰。陶庵文集出乎。有防曰。姑未刊行矣。門人李宜哲方修整云矣。余曰。陶庵高弟誰也。對曰。惟李宜哲。趙重晦在矣。余曰。其淵源誰也。有師受處否。對曰。別無師受與淵源。而以同春外孫之故。其家禮法。一依同春家禮云矣。養鼎等曰。故參贊於辛壬禍作之前。見幾恬退。終身不就仕途矣。余曰。有如此美行。而何至今不爲䢖白請諡乎。有防曰。參贊之祖故相臣李䎘尙未得請諡。故故參贊有遺言。其家尙不得請云矣。余曰。曾聞李晚成敎陶庵之言則甚矜惻矣。有防曰。故參贊孤單。故其三寸至誠敎訓。至於成德矣。余曰。受業於三淵者。亦多乎。記事官李商進曰。多矣。余曰。昨日令旨中高標絕俗之語。非歇后乎。有防曰。切當矣。且故參贊守道二字。其平生盡入於此矣。養鼎曰。兩人之各以四字令旨。褒奬隆至。此可勝於諡號矣。有防曰。故相臣李䎘諡狀。卽故相臣閔鎭遠所撰。格式非在世人所撰。則不敢入呈云。自上若有特敎。則間或有擧行者云矣。余曰。若使今世人撰之。孰能如丹巖之所撰者乎。此則因舊用之好矣。
정조 0년 · 강
上御集慶堂。行藥房入診。召見時原任大臣及關東御史。余侍坐。
정조 0년 · 목
敎曰。世孫奠拜於武安王廟乎。領議政金尙喆曰。未及奠拜矣。
정조 0년 · 강
上命明日武安王廟。世孫展拜。
정조 0년 · 목
敎曰。頃者武安王兩廟。欲令沖子展禮。漠然。明日東廟。其令伸禮。御營入直軍一哨。作爲前後廂。訓局入直軍六十名。爲挾輿軍。儀註時刻安徐。待下敎。只入正時。
정조 0년 · 강
有政。吏曹判書徐命善進。
정조 0년 · 목
以吳載純爲同義禁。李秉模爲應敎。吳載純爲兵曹參判。趙重晦爲判義禁。金熤爲大司成。○贈吏判金昌翕諡文康。卒左參贊李縡諡文正。贈吏判奇遵諡文愍。
정조 0년 · 강
東關王廟奠酌時服色。令考例稟處。
정조 0년 · 목
禮曹達言。明日東關王廟展拜行禮時服色。當以袞龍袍磨鍊。而曾前動 駕時。每因 特敎歷臨。故服色或以戎服。或以袞龍袍。展拜時行再拜禮矣。今此服色及行禮節次。何以擧行乎。答以。此是城外。旣無 特敎。出還宮時服色。依例以戎服擧行。奠酌時服色。更爲考例稟處。又達言。本廟祭官行祭時。服色雖以甲胄擧行。至於奠酌禮。則與行祭時有異。事當以袞龍袍擧行。曾前旣無親行奠酌之例。則不敢指的臆對。請徽裁。答以。旣無 特敎。自下有難擅便。春秋祭享之禮。今爲可據。依此磨鍊。
정조 0년 · 강
同義禁吳載純書辭新資。賜例答。
정조 0년 · 강
吏曹參議洪檢書陳情勢乞遞。賜答。
정조 0년 · 목
書略曰。臣屢叨見職。一無善狀。向來春享 大祭受誓戒時。以 永寧殿獻官之晚始來到。謂臣以不擇無故之員。苟差犯染之人。勘臣以不敍之典。其時獻官金孝大。雖在其從兄未葬之前。喪在異室。宜無所拘。且先期受戒。乃所以齋沐致潔之意。則從前犯染。自無可論。而憲臣之以是爲說。無或未及深量而然歟。不意昨日 特授之命。又及於騎省淹直之際。 嚴敎荐降。他不暇顧。顚倒入肅。而若臣情勢則固自如矣。伏乞鐫臣所帶之職。答以。率爾在彼。於爾何嫌。爾其勿辭。從速察職。
정조 0년 · 강
判府事金陽澤箚陳病狀。乞蒙未參班之罪。賜答。
정조 0년 · 목
答以。卿之美疢。雖崇一時風寒。爲卿悶焉。卿須安心勿辭。加意將攝焉。仍令史官往諭。
정조 0년 · 강
檢閱李心淵陳書乞遞春秋兼銜。答下該曹稟處。
정조 0년 · 목
心淵與其姻親修撰金致顯。有春秋兼銜應避之嫌也。
정조 0년 · 강
副校理朴相來陳書乞郡。答下該曹稟處。
정조 0년 · 강
諫院聯箚請寢關王廟奠酌之禮。賜答。大司諫朴相岳獻納申大年正言曺遠振。
정조 0년 · 목
箚略曰。卽伏見 大朝傳敎下者。 命我邸下展禮于武安王廟。臣等竊以爲過矣。 國朝已行之禮。或因 駕過。歷致曠世之感。未嘗有特行展拜之例。代聽之初。 文廟酌獻。尙未遑暇。則今此關廟之動輿。恐非急先之務。伏願仰稟 大朝。亟寢動輿之命。答以。今玆奠酌之 命。 聖人之大義有二。而此非暇言。 大朝成命。俾余還寢。果何意義。余未知其爲穩也。
정조 0년 · 강
召接承旨及兵判李徽之。兼文學李秉模于尊賢閣。
정조 0년 · 목
令曰。宮官不可不備。新除授兼文學李秉模牌招察任。又令曰。本曹多有擧行之事。亦有下詢者。兵曹判書李徽之牌招入對。徽之進前。余曰。兵判兼文衡。戰鋒文鋒。爭耀眼前矣。徽之曰。無才無能。兼此重任。感激恩寵。罔知所措矣。又曰。俄見 傳敎。則軍儀甚單薄。步軍馬兵及旂幟。皆依例擧行之意草記似好矣。依之。承旨徐有慶讀嶺伯狀聞訖。達曰。慶尙監司金載順有旨祗受狀達。職名書之於第一間。有違格例。請推考。余曰。依爲之。此狀達還爲下送可也。余曰。出還宮時。當以紅衣羽笠爲之。行犯時。竝與承史甲冑事分付。余曰。海西推刷官。以安岳事有啓目。而必由於作弊。有此葛藤矣。下番翰林能知事狀乎。李心淵對曰。臣自安岳上來者屬耳矣。余曰。略陳其委折可也。心淵曰。推官之留本邑。已爲六朔。而當其空官。推捉良民。大行刑杖。醜聲狼藉。民多呼冤。及臣父到任。呼訴滿庭。而推官請見臣父。而臣父拒而不見矣。余曰。果如余之所疑。不知此事狀。而啓目若入徹依施。則西民其將謂何。余曰。內需司以黃海道推刷官之呼訴事。今日有啓目之事。奉 命異於奉令。啓目異於申目。故雖不徑自勘斷。余意必是刷官之瞞報。方欲嚴處。今聞該邑事實。果如所料。乘其空官之時。半年逗留。貽害良民之罪。不一而足。則不有朝禁。不有法紀。反以反實之說。肆然訐訴者。究厥情狀。萬萬痛駭。當該推刷官爲先捉來嚴囚草記。諸吏聞已上京云。過齋後囚禁。亦爲草記事。分付刑曹。刷官之作弊該邑事實。令監司詳査後。卽爲狀聞事。下諭于該道監司。海西如此則他道可以推類。若有此等之弊。趁卽狀聞論罪事。一體下諭于推刷官下去諸道監司。承旨李養鼎曰。檢閱李心淵雖承下詢。奏對之際。語次蔓延。其在筵體。殊欠敬謹。請推考。依之。余曰。祭物依大祭例爲之。以單獻行禮事分付。余謂秉模曰。關東有何弊乎。秉模對曰。土地瘠薄。凶歉連仍。官民俱困。在朝家軫念之道。似有變通之道矣。蓋以一道第一弊言之。則卽蔘貢也。余曰。若爲京作貢則何如。對曰。此則東民之願也。
정조 0년 · 강
以洪國榮爲訓鍊正。
정조 0년 · 목
令曰。大祝旣以武職爲之。則訓鍊正不可不擇差。時任正今姑改差。旣有前例。令該曹文臣中。卽爲口傳差出。
정조 0년 · 강
余詣東關王廟。奠酌。
정조 0년 · 목
上敎曰。武安王廟世孫奠酌時服色。依春秋大享例爲之。○余具羽笠靑天翼。出今在門。由廣達門。出興化門。詣東關王廟。令曰。兵曹參議金漢老先隨駕後謝恩。余改具甲胄。詣神門內再拜。仍詣神位前。奠幣獻酌如儀訖還宮。
정조 0년 · 강
平安監司徐命膺書辭新除藩任。賜答。
정조 0년 · 목
答以。命卿西方簡繇 聖人。卿其往欽哉。
정조 0년 · 강
召接承旨。臺臣于尊賢閣。
정조 0년 · 목
令詣臺臺臣入對。大司諫朴相岳。獻納申大年。正言曺遠振等曰。臣等妄陳箚論。及承睿批。誨責備加。相顧慙悚。莫省攸措。其何敢一刻仍冒於臺次乎。請令遞斥。余曰。言可用則用。言不可用則置之。待臺閣之道也。 命自 大朝箚入于余。則非余所敢擅便者。欲請仰稟則臺臣其宜陳箚 大朝。何必使余轉稟乎。然此不過一時不審之失。昨日余批之云然者。亦附置之之義也。今者引嫌。不已過乎。余於長臺向日之達。雖以下款語之得體從之。至若上款語之拖及年前 處分事。事不相涉。言又欠公。故前後筵席。屢示不槪之意。在臺臣處義。看作難冒之嫌者。似非此等些少可否之比。而仄聞多日。寥不變動。今乃捨彼當引之嫌。強此不當引之義者。其所輕重。余莫之曉也。然臺臣進退。自有在下之公論。殊非在上人所可使之爲之者。勿辭退待物論。令入御史書啓。余曰。書啓中歌謠云者何也。承旨李養鼎曰。書啓外。有封書矣。余曰。承旨見之否。養鼎曰。未得見之矣。余曰。承旨不坼封而欲爲直入乎。承旨有不察之失矣。令入封書讀之。承旨金文淳曰。雖曰歌謠。而以諺書爲 御覽封入。極涉駭然矣。余曰。雖涉怪訝。彼必有商量而持來者。第使入徹可也。
정조 0년 · 강
上御集慶堂。行藥院入診。召見關西伯。余侍坐。
정조 0년 · 강
副提學金夏材上書辭職。兼陳母病乞遞。賜答。
정조 0년 · 목
答以。爾之文章學識。已知於宮筵。求之儕流。爾可謂優且賢矣。勿辭。俟爾母病少間。察職。
정조 0년 · 강
召接承旨及關西伯于尊賢閣。
정조 0년 · 목
余曰。西伯離書筵遠出。余心雖悵觖。朝家得人。是則幸矣。西關卽是錢貨之鄕。當以廉潔公正之人委任。其在 聖簡。亦稱物情。於卿報塞之道。雖或難矣。而余之所以期望者深矣。徐命膺曰。臣以賓筵舊物。今當遠離。衷情倍切缺然矣。臣性本疏迂蠢劣。而猥蒙 特簡。臣誠惶懍矣。余曰。旣有 飭敎。明日當爲下直。辭 陞後。更見以往可也。余曰。今番科事當申飭。而若不正士趨則令必不行。如此則初不如不飭。故一竝任棄。而大科則異於小科。不文之人若入格。則當用科場律矣。承旨李養鼎曰。聞金夏材言。則科場之紛紜。最勝於前日云矣。余曰。余之所以如此者。蓋三令之意也。向所謂會試殿試。卽一面試者。余意存焉。殿試時若各坐製之。則其文之能否。於斯可知。是謂隨矢立的者也。承旨吳載紹曰。 皇壇親享時執樽。以玉堂塡差事下令。而該色郞廳金履厚自處以儒臣。厭然塡名。終不改納。請推考。余曰。事係廉防。禁推可也。令讀朴相老書。余曰。此等辭疏。循例捧納。事體寒心矣。余又曰。當該承旨推考。余又曰。旣已肅拜行公。時日亦已許久。則此等辭章。曲循捧納。事甚未安。承旨旣已推考。元書給之。余曰。黃海道推刷官。纔已嚴處。則又有此忠淸道推刷事上言之擧。王府關和。獨不行於一內需司乎。吁可寒心。雖然其在綜核之道。不可以一邊之言直處。洪州驛吏金凡山上言。分付該曹。行關本道。詳査狀聞。余曰。吏郞金斗象無出仕意乎。余又曰。金相翊可當拿鞫矣。小朝次對。一不入來。斗象則臺諫與吏郞。竝不行公。其意不可知也。相翊憑恃光恩之父而不入。則余不可以戚臣容其過也。若以不槪之心不入。則其罪亦難赦。斗象以何故不出之意。該房承旨入對時知入可也。余又曰。金相翊之因 大朝小朝不欲立焉者。或以副尉之父。可免威罰而然耶。抑或不槪於今日之朝廷而然耶。已爲供職則不可謂之情勢。而前後賓對。雖有 飭敎。晏然不參。全無敬畏之義。究厥意思。有不可曉。行副司直金相翊爲先拿問嚴處。
정조 0년 · 강
余詣景賢堂。行 皇壇攝 享誓戒。
정조 0년 · 목
余具遠遊冠絳紗袍。步出今在門。乘輿由顯謨門。出廣達門。入崇賢門。降輿詣景賢堂。讀誓戒行禮如儀訖。還內。
정조 0년 · 강
改差平壤庶尹李★(土+秀)。殷山縣監李商鳳。
정조 0년 · 목
令曰。聞吏判言。關西有當遞之窠云。此時守令不可曠官。平壤庶尹李★(土+秀)。殷山縣監李商鳳改差。
정조 0년 · 강
令金相翊待明朝捧供。
정조 0년 · 목
因禁府金相翊拿囚達稟。令以。待明朝捧供以聞。
정조 0년 · 강
有政。吏曹判書徐命善參議洪檢進。
정조 0년 · 목
以鄭趾煥爲大司諫。李枰爲獻納。沈能弼爲正言。金鍾正爲判義禁。蔡濟恭爲弘文提學。金獻柱爲平壤庶尹。朴相來爲殷山縣監。
정조 0년 · 강
召接箕伯及文武一二所試官于尊賢閣。
정조 0년 · 목
令曰。平安監司徐命膺入對。余曰。西關積弊之餘。得卿廉公。國事甚幸。對曰。 大朝恩敎鄭重。報答誠難矣。臣本無才。倖莅雄藩。將不知何以爲之也。近來聽政之初。百度咸新。不宜有仰勉。而凡於政令事爲之間。務歸典重。恒念鮮終之戒。臣所望也。余曰。所陳切實。當留意也。○令曰。武所諸試官竝入對。張志恒。李漢膺等進前。余曰。科規何如。而初試數幾何。志恒曰。六技而一二所初試合爲七十人矣。余謂志恒曰。卿則余所信者也。彼武將亦忠武之孫。不當負國。以刑期無刑之意。着意申飭。若有弄奸者。隨現隨罪。上試亦申飭下試官。善爲之可也。若摘奸則是不信試官。此則不當爲也。○令曰。文科一二所上試官入對。吳載純鄭昌順進前。余曰。科事曾已言之。而其亂雜之弊。非一朝一夕所可規正者。若先正士趨。則雖不飭。自無亂雜。此無他。都在試官之秉公。至於文風之壞損。莫近日若也。策文則可見其言論事務與經綸。而近來策文。徒尙其虛頭之張皇。至於逐條說捄。全不用力。如有如此之文。則雖入格拔之可也。此意預爲曉喩場中好矣。
정조 0년 · 강
令副司直金相翊畿沿定配。
정조 0년 · 목
令曰。觀此金相翊之草供。其所納招。不特漫漶。至於備堂旣已行公則情勢云云。已歸虛空。設以情勢言之。到今歲久事冷。又値新聽之日。旣出之朝廷。反忽引入。有若斂身者然。未知有何失所於攀援而然乎。立綱紀正風俗。當自此等人始。初不拿問則已。旣已拿問。供又若此。則其可尋常薄警而止乎。又況其子之臺銜郞署。一切絕跡。究厥處心。尤不可知。行副司直金相翊畿沿定配。
정조 0년 · 강
令軍銜下鄕。過限不來者。申明舊制。
정조 0년 · 목
令曰。帶軍銜無瑞下鄕者。辭朝後過限不來者。自有法禁。今日試牌。亦有此等之弊。事體所在。雖甚未安。似是未諳規例而然。今後申明舊制事。政院知悉。
정조 0년 · 강
判義禁金鍾正陳書乞遞。賜答。
정조 0년 · 목
書略曰。臣見李在簡就囚之供。則盛氣反斥。事屬旣往。雖不欲屑屑追提。而若其梗槪。又不容不辨矣。其供以爲。果招該吏。以後政擧行之意。有所言及。而亦不謂往復於臣。則政與臣書所云。恰恰相符。無一差爽。尙何分疏之有哉。趙載敏之負犯。丹書未泯。在簡旣以舅甥之親。苟知法紀。則必使公鎭不敢赴試。而供職。今乃以時無罪名。循例應行等語。筆之爰辭。臣實爲其人惜之。臣於見職。亦有所難冒者。頃因大僚陳達。有李迪輔事仰稟 大朝之令。而臣於年前。曾被慘論於此人。今此稟處。非臣之所可擧行。伏乞亟遞臣職名。答以。所引過矣。稟處事。余不欲迫卿。卿其勿辭。卽爲開坐。
정조 0년 · 강
掌令申昕書陳母病乞遞。仍請李暻跟捕定配。賜答。
정조 0년 · 목
書略曰。臣有望八偏母。素抱奇疾。居常凛綴。自數昨重添毒感。神識昏迷。若將難保。目今實狀。萬無抑情供職之望。伏乞許臣鞶帶之遞。俾便救護。臣於請急之章。不宜贅他。而卽伏聞戊申凶孼麟佐之堂侄李暻爲名者。居在金川地。締結松都當人。毋論大小科場。捧價冒入。自同平人。今科亦來之說。藉藉傳播。噫嘻痛矣。渠以麟賊之至親。何敢出沒輦轂之下。略無顧忌耶。自臣府方欲推捉。而斯得無路。臣謂內而捕廳。外而該道。刻期跟捕。各別嚴刑。絕島定配。斷不可已也。答以。所請依施。爾其勿辭。救護母病。
정조 0년 · 강
令時囚洪述海附過放送。
정조 0년 · 목
因述海原情。令以。以渠所供。有難準信。旣是 特敎査問。則姑未仰稟。有難輕易決折。摕囚多日。姑先附過放送。
정조 0년 · 강
勘放時囚李師濂。
정조 0년 · 목
因師濂原情。令以。先下雖曰曹中謬例。身爲色郞。旣知謬例。則又何襲謬。其所納供。亦多粧撰。其在激揚之道。不可不嚴處。律名旣問大臣。李師濂奪告身五等。○義禁府達言。時囚李師濂杖一百。依例收贖。奪告身五等放送。
정조 0년 · 강
上御集慶堂。行藥院入診。召見領相戶判。余侍坐。
정조 0년 · 강
判府事韓翼謩書陳病狀。未參誓戒。仍自列。賜答。
정조 0년 · 목
答以。以病未參。庸何傷乎。鄕須安心勿辭。加意愼攝焉。仍令史官往諭。
정조 0년 · 강
左議政李溵箚陳病狀。乞勘 診筵闕禮之罪。賜答。
정조 0년 · 목
答以。藥院之任。旣有許副之 命。卿其安意調理。俟少間卽起視事焉。仍令史官往諭。
정조 0년 · 강
獻納李枰陳書自劾。仍請還寢洪述海放送之令。賜答。
정조 0년 · 목
書略曰。臣於昨冬忝叨憲職也。以兩大臣合辭不允之批。不卽引避。至有儒臣請罷之擧。不允不避。雖緣近例之或然。若論所失。臣實無辭。至於臺地。一步便成鐵限。意外新除。萬無承膺之望。及承重推之令。有不敢晏然。略控短章。敢暴危懇。伏乞亟削臣所帶之職。臣今自劾之不暇。不直贅及他說。而事在目下。敢此附陳焉。洪述海之所坐輕重。臣未知其本事。雖不敢輕議。而卽伏見禁府申目達下令旨。以滯囚多日。姑先放送。以待決末爲敎。臣誠訝惑也。夫以獄體言之。論以當律裁斷後放送。乃是法典之當然。今者放送之令。雖出於悶滯囚之睿念。而若究其法意。則實違於不易之常典。臣謂還寢洪述海姑光放送之令。更令本道各別嚴査。以循法紀焉。答以。爾之書陳。似或出於懲貪墨之公論。而言不別白。頗涉畏首尾之嫌。良庸慨也。爾其勿辭察職。
정조 0년 · 강
大報壇攝 享祝文令大提學製進。
정조 0년 · 목
令曰 大報壇祝文。 親享雖有祝式。有掣礙之句。攝行祝式則無可據之例。明日大提學牌招。製進祝文。
정조 0년 · 강
重推大司憲趙載俊。執義金樂銖。掌令李昌漢。持平沈基泰。獻納李枰。
정조 0년 · 목
令曰。旣無難强之情勢。則鎭日召牌以違爲事。分義所在。殊甚未安。牌不進兩司諸臣。一竝從重推考。此後政院申飭。
정조 0년 · 강
金吾以時囚金相翊南陽府定配達。
정조 0년 · 강
捕廳以罪人李暻捉得移送秋曹達。
정조 0년 · 목
該廳以罪人李暻捉得達。答以。爲先罪狀嚴問。大將持奏。○右捕廳達言。罪人李暻下該曹稟處事令下矣。李暻移送秋曹。
정조 0년 · 강
召接秋曹堂上于尊賢閣。
정조 0년 · 목
政院以刑曹判書鄭存謙。參判李衍祥持罪人李暻草供來待達稟。令以。入對。○余曰。俄問開坐。非爲催促。獄事當審愼爲之。悤悤捧招。終非審愼之道也。其捧供何如耶。存謙曰。詳問捧招而來矣。存謙又曰。松人之借暻手進士入格者二人。旣出於其招。故行關本府。使之捉送矣。待其捉來。當與李暻面質後處之矣。余曰。唯。
정조 0년 · 강
上御集慶堂。受賀頒赦。余率諸臣行禮。
정조 0년 · 목
余具翼善冠袞龍袍。乘輿出顯謨門。詣延和門外。率陪從諸臣。入就位行禮如儀訖。乘輿出崇賢門。由顯謨門還內。○頒敎文曰。懿號特加。昭揭二字。縟禮爰擧。誕告多方。彝章式遵。儀文肇備。睠言孝章之廟。每懷溫文之姿。令譽日彰。早膺主鬯之重。德性天啓。庶驗壓紐之祥。嗟乎光輪之遽淪。久矣星霜之屢換。幸賴祚胤之庸錫。喜見文孫之丕承。付託得賢。紹宏基於 列祖。 宗祧正位。擔丕責於儲宮。奠磐泰於萬年。貽謨以翼。綿本支於百世。繼序不忘。蓋體冢嗣之孝思。庸備宗子之休號。斟酌彝典。旣物采之誕增。揄揚徽稱。表統緖之克紹。淸廟之晉册纔訖。邦慶滋昌。大庭之渙音載宣。盛儀迺擧。庶乎基業之永固。所以卿士之協從。中外忻歡。期鴻圖之申闡。上下告布。示燕謨之寅承。於戲。周命載新。禹服丕纘。情文乃協。慰兆民延頸之誠。典禮克循。爲萬代固本之計。故慈敎示。想宜知悉。大提學李徽之製
정조 0년 · 강
召接藥院三提調于延和門外幕次。都提調李思觀提調蔡濟恭副提調徐浩修
정조 0년 · 목
余曰。鍼醫白漢圭事。萬萬駭悖。前所未聞。昨夜令召至屢十次而入來。極爲遲緩。及其入對初請受鍼。又請湯劑。議藥何等重大。而若是駭妄。又自稱與校洞鄭參判相親。許多卿相中。特擧一宰者。其意所在。尤極怪駭。又稱當世醫術。渠爲獨步云。如許駭悖之類。何爲入屬於內醫乎。思觀曰。臣等聞極駭愕。俄入草記矣。濟恭曰。草記雖只請照律。論其罪狀。不可不重繩。余曰。白漢圭入屬時提調。副提調現告以入。
정조 0년 · 강
令鍼醫白漢圭汰去嚴處。
정조 0년 · 목
內醫院達言。鍼醫白漢圭下令之下。不但不卽待令。其所奏對。萬萬駭悖。爲先汰去。請令攸司照律嚴處。依之。
정조 0년 · 강
令內醫院提調李景祜等越俸。首醫李春敷汰去。
정조 0년 · 목
令曰。議藥與受鍼。事體俱何等嚴重。而有此前所未聞之事。其在愼擇醫官之道。不可無警。提調李景祜。副提調徐有隣越俸三等。該廳首醫。亦難免不能檢飭之罪。當該首醫李春敷爲先汰去。
정조 0년 · 강
秋曹以鍼醫白漢圭照律達。
정조 0년 · 목
該曹達言。鍼醫白漢圭初請經絡。已極駭妄。又請湯劑。尤極無狀。而公然以一宰臣奏對。其心所在。未可知也。上項數件。雖已遲晩。下款事吞吐不以實重罪。旣已遲晩。以此照律。令以。白漢圭之入來遲緩。奏對爽實。於渠薄物細故。莫重議藥。若是駭妄。許多卿相。特擧一宰者。究其心跡。罪非尋常。而該曹照律。只論其小。不擧其大。何也。
정조 0년 · 강
諭領議政金尙喆。
정조 0년 · 목
令曰。提調副提調越俸。不過體例。卿何以此過自引咎乎。越俸之令。方欲還收。以安卿心。卿其體余此意。勿復控辭焉。仍令史官往諭。
정조 0년 · 강
領議政金尙喆陳箚自引賜答
정조 0년 · 목
箚略曰。臣於今朝賀班。伏見睿旨下者。有前內局兩提調越俸之令。臣於此不勝萬萬悚懍。噫。彼白漢圭。卽一世醫中最有名稱者。臨窠塡差。只知其術之或有可取。而實不料其人駭妄至此之極也。若論其初未愼擇之罪。臣實爲首。史官來宣睿敎。而亦未敢爲祗承之計。伏乞重降威譴。答以。余意已悉於俄者敦諭。更何多誥。卿其須體余小子慇懃之意。安心勿復引義。卽起視事。仍令史官往諭。
정조 0년 · 강
永禧殿酌獻禮。命世孫攝爲。
정조 0년 · 목
因禮曹　永禧殿酌獻禮取稟。敎以。與謁 陵有異。世孫攝初十日爲焉。祭文依親祭例。文衡撰進。
정조 0년 · 강
明日 垂恩廟。令展拜。
정조 0년 · 목
令曰。一拜之後。尙闕展禮。明日當詣 垂恩廟。展拜禮。兵房知悉。又令曰。明日自內奠酌傳香出宮前爲之。知悉。
정조 0년 · 목
令曰。說書申光絅下令之下。焉敢若是。誠極未安。初牌更招。開陽門仍留。入來後下鑰。勿出朝報。
정조 0년 · 강
承旨徐浩修書辭新資。賜例答。
정조 0년 · 강
禮曹判書趙重晦書辭賞典。仍乞遞。賜例答。
정조 0년 · 강
承旨吳載紹陳書自列。賜答。
정조 0년 · 목
書略曰。臣賦性鈍劣。動輒顚錯。至於向者相批往諭時城門事而極矣。伊日問備之令。實荷曲恕。追訟前愆。深切兢惶。不意恩敍旋下。除旨復臨。臣誠驚惶。罔知攸措。伏乞亟削臣職。答以。勿辭察職。
정조 0년 · 강
司諫閔游。持平李在學以母病陳書乞遞。竝答許往護。
정조 0년 · 강
左議政李溵箚陳病狀乞遞。賜答。
정조 0년 · 목
箚略曰。臣本稟賦虛脆。屢嬰危疾。日昨直院夜中。忽覺半體戰掉。手指無力。尋常匙箸。或至墜擲不收。此乃醫家所謂風症之漸。而昨又公退之後。諸症越添。不省四到。中書重任。豈臣養病之坊哉。伏乞亟改臣職秩。答以。聞卿美恙。爲卿悶焉。一時无妄。自可勿藥。何過辭之有哉。況今重卜于卿。 聖意所在。亦可仰體。尤豈卿引病之日乎。卿須體大朝委畀之眷。顧小子慇懃之意。俟其少間。卽起視事焉。仍令史官往諭。
정조 0년 · 강
上命孝章孝純忌辰。依國忌例知悉。
정조 0년 · 목
敎曰。旣正宗統。孝章孝純忌辰日。凡事皆依國忌例知悉。
정조 0년 · 강
令秋曹諸堂竝重推。
정조 0년 · 목
令曰。法者非一己之法而卽一國之法也。在上者固不可有所低昴於其間者。況按法尤何敢隨令隨改。有若無於法之法然哉。當初之擬律不審。末梢之照律徑庭。俱欠議讞之體。該曹諸堂一倂從重推考。
정조 0년 · 강
秋曹以白漢圭甲山府勿限年定配達。
정조 0년 · 강
上御集慶堂。召見藥院諸臣。及時原任大臣余侍坐。詣 垂恩廟。展拜。
정조 0년 · 목
余具翼善冠袞龍袍。乘輿出廣達門。至興化門外。乘輦至 垂恩廟行禮訖。坐齋室。令時原任大臣。奉朝賀二品以上入對。奉朝賀洪鳳漢曰。今日展謁。臣心一喜一悲。不知所云。余曰。余有欲諭而召見卿等矣。其時 處分。余何敢言。而政院日記。多載不忍聞不忍見之語。傳播一世。塗人耳目。今余苟活至今者。已非人理之所堪。而頑若無知者。特以 大朝在上。且伊時 處分。爲不敢議到而然也。顧余罔極之痛。何嘗食息間少弛。而今又承 大朝之命。猥當聽斷之任。某年日記。豈忍見之乎。若置此而恬若視之。此豈人子之道乎。方今義理至於某年事。君臣上下。勿復塗於眼目。掛於齒牙可也。至若史草。則藏之名山。傳之萬世。體段重大。非所可論。而日記與此異焉。其有無無所關係矣。今若存此。余於聽政之後。將何顏對百僚乎。余欲諭者多而掩抑不忍言矣。仍泣下如雨。左右諸臣。無不感激流涕。余曰。余不能盡言。使宮僚替傳矣。兼司書洪國榮曰。邸下之罔極情事。今日諸臣。其孰不知。而特以隱忍至今者。果如睿敎中不敢議到於某年 處分也。史草秘之金櫃石室。而政院日記。亦頗有間。某年前後日記中邸下之不忍見不忍聞處。稟于 大朝。詳考刪洗。允合於天理人情矣。領議政金尙喆等曰。日記則實非史草之比。臣等伏聞下令。不勝感泣矣。余曰。方欲以此陳疏仰請。而諸臣之意。果以爲如何也。尙喆等曰。邸下二十年痛抑之心。臣等雖如木石。豈不仰認。而今承此敎。尤不勝感激涕下矣。余曰。余之悲苦之情。非卿等誰能諒之。 大朝若有問。卿等必以此不忍見不忍聞之情事。委曲仰暴。是所望於卿等也。卿等試思之。余之情事。於古豈有可比者乎。
정조 0년 · 강
召接時原任大臣奉朝賀于尊賢閣前庭。領議政金尙喆左議政李溵右議政李思觀奉朝賀洪鳳漢領府事金相福領敦寧金陽澤判府事韓翼謩申晦
정조 0년 · 목
余具黑布笠白袍黑帶。露座尊賢閣前庭。諸臣進伏訖。余涕泣曰。俄者已言於卿等。而余之情事。非陳疏無以上聞。適構草。卿等見之。仍於袖中出疏草。令承旨徐浩修讀訖。又嗚咽曰。僉議何如。尙喆等曰。邸下之情事。豈不如此。而又況疏本。懇惻痛切。光明正大。但恐 聖意未卽 允可。則在邸下情理。尤豈不悶迫乎。余曰。事之成否。惟恃 大朝止慈之恩。余之道理。只當務積誠意。冀格 天心而已。何敢計較於其間乎。余去日傘。露伏庭中。令宮官授疏於承傳色。余曰。毋論成否。姑待 批下後。當座堂。卿等姑先退去。
정조 0년 · 강
上疏辭儲貳之位。承批。
정조 0년 · 목
疏曰。伏以 殿下之於臣。卽一天也。頂踵毛髮。莫非 賜也。 覆育生成。莫非 德也。臣之生年二十五歲。皆得於造化涵囿之中者也。臣感戴 鴻私。銘心鏤骨。惟以問寢視膳。爲區區報答之計矣。不料我 殿下不知臣不肖。不克負荷。乃以一日萬幾之繁。擧以畀之。其事則至嚴至重。其責則至艱至大。顧臣愚魯。豈有一分冒當之望。而瀝血控辭。至再至三而不能得。則分義所迫。黽勉承膺。已數月于玆矣。夙夜祗懼。如集于木。迺者 聖上深軫 宗統之重。永爲根本之圖。遂於上册之餘。特擧 賜號之禮。臣且榮且感。罔知攸措。雖隕結糜粉。何足以仰酬其萬一哉。抑臣有私情之萬萬痛迫者。今因事會之發而危衷益激。不能自抑。欲言而聲先吞。欲書而涕先注。嗚呼。此 殿下之所不忍聞。小子之所不忍言。而遂終泯默則是自阻於仁覆之天。而臣之情事。永無可暴之日也。玆敢大聲疾呼泣血陳懇。惟 殿下哀憐而垂察焉。噫。壬午處分。卽我 聖上爲 宗社不獲已之擧也。以大聖之心。行達權之道。環東土大小臣民。孰敢有異議於其間。況臣之保全殘喘。得至今日者。罔非殿下之洪恩。高天厚地。泰山深海。未足以喩此感激。則在臣報效之道。惟當信之如四時。守之如金石。至於傳萬世而無弊也。假使怪鬼不逞之徒。敢生希覬之心。肆發追崇之論。而臣乃爲其慫慂。妄欲移易義理。則是實爲 殿下之罪人。非特爲 殿下之罪人。亦將爲 宗社之罪人。萬古之罪人。皇天上帝臨之在上。 宗廟神靈質之在傍。臣焉敢誣也。臣焉敢誣也。至於喉院日記。盡載其時事實。無人不知。無人不見。見者傳之。聞者議之。流布一世。塗人耳目。臣之私心哀痛。殆窮人之無所歸也。夫閭巷匹庶之有情理悲切者。則終身舍痛。如不欲生。臣雖愚頑。亦有此一段不泯之心。今乃高臨貳極。儼對百僚。豈不有痛于心。豈不有泚乎顙乎。若以爲臣之哀痛。或有礙於 殿下之 處分云爾。則此有不然者。蓋 殿下之 處分。卽天理之公也。臣之哀痛。亦人情之極也。 處分自處分。哀痛自哀痛。眞所謂竝行而不悖。兩存而無傷者也。若又以爲無日記則無以徵信 處分云爾。則此亦有不然者。夫國朝典故。俱在簡牒。金櫃石室。藏之名山。千秋萬代。移動不得。又安用日記爲也。嗚呼。日記之存不存。在 殿下處分之如何。而臣之所以自處者。惟有遜避儲位。沒身屛處。只以一日三時。恭修 起居之職而已。言至於此。不覺腸摧而心裂。籲天而無從也。伏乞 殿下悲之矜之。諒之察之。亟收臣聽政之 命。仍去臣儲貳之位。以全終始 慈覆之恩。不勝大願。臣無任顒望祈懇之至。批以。悉諭。更何諭。此陳章與俄敎。同藏史庫。